ร้านสลุงคำ เป็นร้านอาหารพื้นเมืองล้านนาเก่าแก่คู่เมืองเชียงราย 
ตัวร้านตกแต่งในสไตล์เหนือโบราณ ใช้ไม้เป็นวัสดุตกแต่งเป็นหลัก มีที่นั่งร่มรื่น ด้านนอกตัวอาคาร และด้านในห้องแอร์ที่ตกแต่งในสไตล์พื้นเมือง ได้บรรยากาศของภาคเหนือ ดูอบอุ่นๆ เหมือนบ้านเก่าล้านนาค่ะ

เมนูอาหารพื้นเมืองของทางร้าน มีให้เลือกมากมาย เช่น ไส้อั่ว,แหนมหมก, แอ่บปลา, แกงแค, แกงฮังเลหรือจะเป็นอาหารไทยทั่วไปก็มีให้เลือกด้วยค่ะ พลาดไม่ได้เมื่อมาร้านอาหารเหนือ ก็ต้องสั่งพวกน้ำพริก มีให้เลือกทั้งน้ำพริกหนุ่ม,น้ำพริกอ่อง,น้ำพริกอีเก๋, น้ำพริกปลา

เราสั่งอาหารมา 3 อย่างค่ะ
- น้ำพริกหนุ่ม+ผักนึ่งและแคปหมู รสชาติของน้ำพริกหนุ่ม ออกกลางๆไม่เผ็ด ( เราชอบรสจัด เผ็ดๆมากกว่า ) แต่ทานเล่นๆ คู่กับแคปหมูก็โอค่ะ

- แอ่บปลา อร่อยดีค่ะ ถ้ารสจัดจ้านเผ็ดๆกว่านี้อีกสักนิดนะ รักเลย

- แหนมหมก หอมๆ แหนมไม่เปรี้ยวมาก อร่อยกำลังดี ทานคู่กับพริกขี้หนู + กระเทียม อร่อยสุดยอด ชอบค่ะ ครั้งหน้าได้มาเชียงราย ก็จะแวะมาทานอีกค่ะ

สำหรับชื่อร้าน
สลุง หรือ สะหลุง เป็นภาษาพื้นเมืองของชาวล้านนา ซึ่งมาจากภาษามอญโบราณที่เรียกว่า สลิง หมายถึงภาชนะใส่น้ำที่มีลักษณะคล้ายขันน้ำทางภาคกลาง ซึ่งมีวิวัฒนาการมาจาก "โอ" ใช้สำหรับพุทธบูชาหรือการทำบุญ คือ เอาไว้ใส่ดอกไม้ธูปเทียนและเครื่องไทยทานไปทำบุญที่วัดและเอาไว้ใส่น้ำขมิ้นส้มป่อยไปรดน้ำดำหัวผู้หลักผู้ใหญ่ หรือตามงานบุญ,งานกุศลต่างๆ รวมถึง ใส่น้ำมนต์เพื่อความเป็นสิริมงคลแก่คนในครอบครัวด้วย สลุงมีขนาดแตกต่างกันหลายขนาดตามความต้องการนำไปใช้สอยของแต่ละคน ส่วนใหญ่ทำจากโลหะเงิน สลุงมักใช้กันหมู่เจ้านายเมืองเหนือ เอาไว้ใส่น้ำเพื่อล้างหน้า ไม่ใช้ปนกับภาชนะอื่นที่คล้ายๆกัน ไม่ใช้ตักเพื่ออาบน้ำล้างเท้าหรือตักน้ำอย่างอื่นๆ 

ที่ตั้งร้าน
จากตัวเมือง ขับเลยแยกพ่อขุน แล้วกลับรถใต้สะพาน ร้านอยู่ซ้ายมือค่ะ

